ANC-LP gestraf na hy DA ‘poue’ noemChristian Martin, ANC-LP in die Oos-Kaap, is onder meer met ŉ maand se salaris beboet nadat hy na die DA as “poue” verwys het. Martin het Sondag in ŉ verklaring gesê dat hy ook vir ŉ maand geskors is. Dit kom nadat Martin gevra is om die uitlating terug te trek maar geweier het en die saak na die provinsiale wetgewer se etiese komitee verwys is. Martin is aan “onparlementêre taalgebruik” skuldig bevind. Die uitlatings is in Oktober verlede jaar gemaak. “My uitlatings was nie op ŉ enkele individu gemik nie maar op ŉ enkele party naamlik die DA. Die DA wat hulself uitbeeld as die bewaarders van morele optrede en die morele maatstaf vir dit wat reg of verkeerd is in die politieke arena en samelewing in die algemeen. Dit is hoekom ek gesê het hulle gedra hulle soos poue.” Martin sê dit is ook die rede hoekom hy nie vir sy uitlating om verskoning sal vra of dit sal terugtrek nie.